钦定古今图书集成/历象汇编/庶征典/第017卷 > 《管窥辑要》 > 陈
## 钦定古今图书集成/历象汇编/庶征典/第017卷 > 《管窥辑要》 > 陈

### 宣帝太建十二年天鸣

按《陈书宣帝本纪》：太建十二年“九月癸未夜，天东南
有声，如风水相击，三夜乃止。”

太建十四年，后主即位。秋八月，天鸣。

按《陈书后主本纪》，“太建十四年正月即位。八月癸未
夜，天有声如风水相击。乙酉夜亦如之。九月辛亥夜，
天东北有声如虫飞，渐移西北。”

### 后主至德元年秋九月天鸣十二月天开而鸣

按《陈书后主本纪》：“至德元年九月丁巳，天东南有声
如虫飞。冬十二月戊午夜，天开，自西北至东南，其内有青黄色，隆隆若雷声。”

### 祯明三年正月朔旦昼晦

按《陈书后主本纪》，不载。　按《隋书五行志》：陈祯明三
年正月朔旦，云雾晦冥，入鼻，辛酸，后主昏昧。近夜妖
也。《洪范五行传》曰：“王失中，臣下强盛，以蔽君明，则云
阴。”是时北军临江柳庄、任蛮奴并进中款，后主惑佞
臣孔范之言，而昏暗不能用，以致覆败。